projecte-aina/catalan_government_crawling huggingface dataset:
El passat 7 de novembre, va tenir lloc a la Masia de Can Comas al Prat de Llobregat, la Trobada de Restauradors del col·lectiu Sabors de l'Horta del Baix Llobregat, amb motiu de valorar les actuacions realitzades durant l'any 2018,i posar en marxa les del 2019.
Aquestes actuacions van ser presentades per la Gemma Francès, tècnica del Consorci del Parc Agrari, i la Laura Garcia, Coordinadora del Consorci de Turisme del Baix Llobregat.
La Gemma Francès va destacar la nova imatge del Parc Agrari amb els nous logos com acció proposada per al proper any.
També van parlar de la forta campanya de promoció que es farà a través de les xarxes socials, mitjançant una empresa especialitzada, i la realització de càpsules de vídeos per presentar el nou col·lectiu 2019.
Dins de la Jornada es van presentar també els programes AMED ( alimentació mediterrània) i Aquí sí -Fruita i Salut a càrrec del Servei de Salut Pública del Baix Llobregat de l'Agència de Salut Pública de Catalunya (ASPCAT).
L'ASPCAT col·labora amb el Consorci del Parc Agrari del Baix Llobregat d'acord al conveni de col·laboració entre el Consorci i la Secretaria de Salut Pública del Departament de Salut de la Generalitat de Catalunya signat al juliol del 2017.
El programa AMED té com a objectiu promoure l'alimentació mediterrània com a model d'alimentació saludable en l'entorn de la restauració col·lectiva i el programa Aquí sí -Fruita i Salut té com a objectiu promoure el consum de fruita fresca, variada, de qualitat, estacional i de proximitat.
Finalment, la xef col·laboradora del Parc Agrari, Cristina Roig, va fer un taller amb els productes de la carbassa i la carxofa del Prat, i va proposar diferents receptes innovadores als restauradors del col·lectiu.
A la Trobada van assistir un total de 55 cuiners.
A l'any 2018 eren 51 restaurants adherits a Sabors de l'Horta i per la proera temporada seran 55 restaurants.
L'any 2005, l'Organització de es Nacions Unides va adoptar una resolució declarant el tercer diumenge del mes de novembre Dia Mundial en Memòria de les Víctimes del Trànsit.
Amb aquesta commemoració, es pretén atreure l'atenció de la població en relació a les lesions derivades del trànsit, així com les mesures a adoptar per prevenir-les.
També es vol recordar els governs i el conjunt de la societat la seva responsabilitat per la salut i la seguretat viària.
La prevenció i el tractament de les lesions derivades del trànsit constitueixen un àmbit d'actuació prioritària del Departament de Salut, tal com recull el Pla de Salut de Catalunya.
A més, el Departament de Salut col·labora activament en el desenvolupament de polítiques de salut i seguretat viària amb altres departament de l'Administració de la Generalitat de Catalunya, les administracions locals i diverses organitzacions d'afectats i de professionals.
Enguany, el missatge central del Dia Mundial en Memòria de les Víctimes del Trànsit ens recorda que "Les carreteres tenen històries", amb l'objectiu de seguir recordant que, més enllà de les fredes dades estadístiques, cada víctima del trànsit és un èsser humà com nosaltres, els nostres fills, els nostres pares, la nostra parella o qualsevol altra persona que estimem.
Segons dades del Servei Català de Trànsit, l'any 2017 es van enregistrar a Catalunya 283 morts causades col·lisions de trànsit.
La mortalitat per trànsit continua reflectint la càrrega que suposen les lesions de trànsit per a la salut i el benestar de la població de Catalunya, especialment si es té en compta el fet que cada defunció per aquesta causa suposa una pèrdua mitjana de gairebé 29 anys potencials de vida, i que per cada persona que perd la vida a casa nostra per una lesió de trànsit, n'hi ha 14 que són hospitalitzades i centenars que requereixen atenció sanitària per aquest mateix motiu.
Les lesions causades pel trànsit es poden prevenir.
Molts països han assolit importants reduccions en el nombre de col·lisions i en la freqüència i gravetat de les lesions causades pel trànsit amb l'adopció de mesures de prevenció apropiades.
Entre les intervencions preventives més efectives, destaquen les destinades a millorar les infraestructures, reduir la conducció sota els efectes de l'alcohol o altres drogues i a velocitat excessiva, promoure l'ús de dispositius de seguretat (casc en el cas de les motocicletes, ciclomotors i bicicletes, cinturó de seguretat i sistemes de retenció infantil en el cas dels automòbils), i proporcionar una atenció sanitària de qualitat a les persones lesionades.
Més enllà de les xifres, les estadístiques sobre lesions per trànsit són el reflex d'històries personals que s'han vist canviades per sempre com a conseqüència d'una col·lisió, i que mereixen el reconeixement i el suport de la societat i les institucions.
L'Assemblea General de les Nacions Unides va acordar l'any passat proclamar el període 2011-2020 Dècada d'Acció per a la Seguretat Viària, amb l'objectiu d'aconseguir en aquest període l'estalvi de 5 milions de vides humanes en tot el món.
Enllaços amb associacions d'afectats:
Més de 1000 professionals han assistit enguany a les 23 sessions adreçades a llevadores i obstetres de l'Atenció Primària
Més de 1000 llevadores i obstetres d'Atenció Primària han assistit durant el 2018 als cursos organitzats per la Subdirecció de Promoció de la Salut de l'ASPCAT per facilitar la implementació dels nous cribratges recomanats en la 3a edició del Protocol de seguiment de l'embaràs a Catalunya.
La formació s'ha articulat en 3 cursos, al voltant de Salut Mental Perinatal, Nous cribratges del Protocol de seguiment de l'embaràs i Tabac i gestació.
En total s'han dut a terme 23 edicions d'aquestes sessions, adreçades a professionals de l'àmbit obstètric.
El seguiment els ajuda a realitzar de manera adequada les noves recomanacions del Protocol.
Entre els aspectes destacats d'aquests cursos es troba l'orientació sobre la utilització de les noves eines de cribratge que proposa el Protocol, com la prova DNA fetal per a la detecció precoç de tres cromosomopaties, és el cribratge de diabetis gestacional amb la prova de glucèmia en el primer trimestre de la gestació, la prova de Whooley i d'Edinburg per a la depressió i ansietat o la prova de violència de gènere.
També s'ha aprofundit en altres proves de cribratge ja recomanades en edicions anteriors, com la de consum de tabac en gestants i la detecció precoç de preeclàmpsia durant el primer trimestre de la gestació i s'han establert els criteris de derivació a l'atenció especialitzada en cas de positivitat de les proves de cribratge.
Els cursos s'han dut a terme en les seus de l'ASPCAT, així com en edicions descentralitzades a Badalona, Barcelona, Cerdanyola, Girona, Granollers, Lleida, Mataró, Reus, Sabadell, Santa Coloma de Gramenet, Tarragona i Tortosa.
El Dia Mundial de la Infància celebra aquest dimarts el XXVIII aniversari de la firma de la Convenció sobre els drets de nens i nenes de l'Assembla de l'ONU
El Departament de Salut, juntament amb la resta de departaments de la Generalitat implicats en l'atenció als menors víctimes de maltractaments, treballen en la revisió del protocol sobre l'abordatge del maltractament en la infància.
Ho fa en compliment de la Llei 14/2010 dels drets i les oportunitats en la infància i l'adolescència.
En el marc d'aquesta llei, un dels aspectes dels avenços i la sensibilització en el nostre entorn és sobre el dret de l'infant a no ser objecte de cap forma de violència.
El document que incorpora la promoció del bon tracte integral als infants i joves menors d'edat des de l'àmbit sanitari en col·laboració i la coordinació amb els diferents serveis que tracten infants i joves menors d'edat.
L'objectiu és contribuir a la reducció o la desaparició de nous casos de maltractament.
En l'elaboració hi prenen part el Departament de Salut i la Direcció General d'Atenció a la Infància i l'Adolescència; l'ASPCAT, les Regions Sanitàries, i les Subdireccions Generals de Planificació en salut i d'Ordenació i Desenvolupament Professional.
El Dia Mundial de la Infància, que aquest 20 de novembre celebra el XXVIII aniversari de la firma de la Convenció sobre els drets dels nen i nenes de l'Assemblea General de les Nacions Unides, és un dia dedicat a tots els nenes i nenes del món.
Aquest dia es vol celebrar els avenços assolits, però sobretot és un dia per cridar l'atenció sobre la situació dels nens i nenes més desafavorits, donar a conèixer els drets dels infants i conscienciar a les persones de la importància de treballar dia a dia pel seu benestar i desenvolupament.
El restaurant Vinaròs és un restaurant situat al centre de Súria que, en l'oferta d'àpats diaris, garanteix als clients que en el menú poden escollir una varietat de productes que formen part de l'alimentació mediterrània i que han estat cuinats saludablement.
El restaurant Vinaròs és el primer establiment de Súria que aconsegueix l'acreditació Amed, i s'han sumat als ja 665 establiments que hi ha a Catalunya i que disposen d'aquesta acreditació.
Andrés Hidalgo i Eva Torres, propietari i cuinera, respectivament, de l'establiment, han rebut avui, dia 23 de novembre, l'acreditació́ Amed de mans d'Ester Ibáñez Vallbona, cap del Servei de Salut Pública dels sectors Anoia i Solsonès-Bages Berguedà de l'Agència de Salut Pública de Catalunya.
A l'acte de lliurament hi ha assistit la regidora de Sanitat, Carme Besa, com a representant de l'Ajuntament de Súria.
L'Ajuntament ha ajudat a impulsar que els establiments de restauració del municipi, puguin aconseguir l'acreditació Amed.
Els restaurants acreditats s'identifiquen amb un adhesiu que els visibilitza com a establiments Amed.
Per aconseguir aquesta acreditació, els establiments han de complir una seguit de requisits, que són principalment els següents:
Com a novetat, i en línia amb les darreres evidències científiques en matèria d'alimentació i salut, els restaurants que reben l'acreditació Amed ofereixen aigua potable no envasada, de forma sistemàtica i gratuïta.
Avui ja són 152 els municipis de tot Catalunya on hi ha establiments amb l'acreditació Amed, que poden oferir menús basats en l'alimentació mediterrània a més de 98.332 comensals diaris.
Amb enfocaments sobre com tabac i embaràs, intervencions comunitàries, anàlisi del tractament multidisciplinar i la revisió del present i el futur del control del tabaquisme
Més d'un centenar de professionals es van reunir al Museu de Granollers el passat divendres 25 de novembre en la IX Jornada de Tabaquisme del Vallès.
La trobada va desplegar quatre taules per donar a conèixer els avenços en el tractament del tabaquisme de les dones embarassades i de les persones que pateixen malalties respiratòries o cardiovasculars, una revisió del present i el futur de la prevenció i el control del tabaquisme, la presentació de diferents intervencions comunitàries destinades a prevenir el tabaquisme i l'exposició al fum ambiental de tabac, i l'anàlisi del tractament multidisciplinar de la dependència del tabac a partir del debat en relació a diferents casos clínics.
La celebració de la novena edició d'aquesta jornada biennal és el reflex de la continuïtat del treball d'una xarxa de professionals que treballen per oferir una atenció de qualitat al tabaquisme des dels equips d'atenció primària de salut i altres serveis assistencials.
Gràcies a l'impuls de l'Agència de Salut Pública de Catalunya, aquest any 2018 s'ha ampliat la composició de la xarxa de tabaquisme del Vallès amb la incorporació de representants del món local, l'educació, l'esport, la farmàcia comunitària i la salut pública, dins del marc de la Salut a Totes les Polítiques.
La cloenda de l'acte ha anat a càrrec de Joan Guix, secretari de Salut Pública del Departament de Salut.
Una guia i una presentació faciliten la tasca dels referents locals per a la formació destinada als equips, a les entitats i a la comunitat
L'ASPCAT ha llençat nous materials per a la formació en salut comunitària, en el marc dels objectius 2019 de CatSalut amb l'Atenció Primària per a l'impuls de la salut comunitària mitjançant activitats formatives.
El material, descarregable a través web salut comunitària de l'ASPCAT, consisteix en una presentació electrònica amb 75 diapositives, amb informació dels conceptes fonamentals, els marcs conceptuals i un apartat sobre com posar en pràctica la salut comunitària.
La informació s'amplia amb notes al peu de cada diapositiva.
A més, el formador disposa també d'una guia amb propostes de com realitzar la formació, que cal adaptar a cada context.
La formació està acreditada pel Consell Català de Formació Continuada de les Professions Sanitàries.
S'estima que un 80% dels determinants de la salut es troben fora del sistema sanitari.
Els determinants socials son les circumstàncies en què les persones neixen, creixen, viuen i treballen, i envelleixen.
Son resultat de la diferent distribució dels recursos i depenen de les circumstancies socioeconòmiques i polítiques.
La salut està determinada per aspectes socials, econòmics i d'entorn, els quals repercuteixin sobre las característiques individuals de la persona condicionant el seu estat de salut.
Promocionar la salut i prevenir les malalties a nivell poblacional passa per actuar sobre els determinants socials als que estan exposats.
Com va dir Sir Michael Marmot: "Quin sentit té tractar la població i retornar-la després a les condicions de vida que fan que emmalalteixin?".
La salut comunitària suposa l'abordatge de la salut i els seus determinants a nivell local.
També i des d'un punt de vista salutogènic, es parteix de la identificació del recursos i actius de la comunitat i de la potenciació del seu ús.
La salut comunitària és el conjunt d'actuacions destinades a millorar la salut i benestar de la població, que actuen per mitjà de la capacitat col·lectiva d'adaptació positiva als canvis de l'entorn (Llei 18/2009, del 22 d'octubre, de salut pública).
Suposa el treball conjunt de la comunitat, protagonista del procés, i professionals.
L'acció comunitària suposa posar en marxa un procés dinàmic i iteratiu, que es distribueix en un seguit de "fases" (figura 1).
La identificació d'actius i necessitats a partir de la qual definir intervencions és un punt molt important del procés.
L'impacte de les intervencions de salut comunitària es produeix a diferents nivells, sobre l'entorn, sobre les dinàmiques comunitàries, sobre les conductes i finalment sobre la salut dels individus i la comunitat.
El Departament de Salut impulsa la salut comunitària a través de Projectes com el COMSalut i el Projecte Salut als Barris de l'ASPB i l'Estratègia Nacional d'Atenció Primària i Comunitària ( ENAPISC ), que situa l'orientació comunitària com a eix transversal i prioritari.
En aquest context és fonamental disposar de eines per a la formació i sensibilització sobre salut comunitària tant dels professionals com de la població.
Josep Maria Argimon secretari de Salut Pública i Jacobo Mendioroz coordinador de la unitat de seguiment de la COVID-19 a Catalunya
El secretari de Salut Pública recorda que més enllà de les accions que impulsa el Departament, cal que a nivell individual i col·lectiu prenguem les mesures de protecció recomanades
El secretari de Salut Pública, Josep Maria Argimon, ha fet un repàs de la situació epidemiològica del conjunt de Catalunya que es troba actualment en una situació estable, tot i que ha recordat que cal seguir baixant la corba de contagis.
Argimon ha fet també un repàs de l'estat en què es troba cada una de les regions sanitàries de Catalunya, valorant les dades que es comparteixen cada dia en el portal Dades COVID.
Argimon ha explicat que a Catalunya "ens troben en una situació estabilitzada, sembla que hi ha un petit descens, però és important que aquesta tendència es consolidi".
En aquest sentit, el secretari ha recordat que "no fem PCR per fer-les, fem PCR per prendre després decisions i si són decisions com la quarantena o l'aïllament, doncs complir-les en la mesura del possible".
El secretari de Salut Pública ha explicat que en aquests moments, davant la represa laboral i escolar, cal estar molt amatent a l'evolució de les dades dia a dia i ha apel·lat a la responsabilitat col·lectiva i individual per incidir en la reducció de la corba.
"Controlarem la pandèmia amb mesures, solidaritat i responsabilitat", ha afirmat Argimon.
Per la seva banda, el coordinador de la unitat de seguiment de la COVID-19 a Catalunya, Jacobo Mendioroz, ha presentat l'impacte de les mesures a les poblacions, defensant que no hi ha un llindar exacte a partir del qual s'han d'aplicar mesures restrictives a la mobilitat i/o a la interacció social, posant el focus en el Segrià, l'Hospitalet del Llobregat i l'Alt Empordà.
Segons Mendioroz, les mesures s'haurien d'aplicar quan el rastreig, el traçat i l'aïllament no són suficients per aturar els contagis per SARS-CoV-2.
"Aquestes mesures són l'últim recurs", ha afirmat, el coordinador de la unitat de seguiment de la COVID-19 a Catalunya.
Durant l'exposició, el coordinador de la unitat de seguiment de la COVID-19 a Catalunya ha argumentat que "les mesures més restrictives semblen tenir un clar impacte en la reducció dels contagis, tot i que són evitables amb el conjunt d'accions individuals".
Mendioroz també ha destacat que l'establiment del millor moment i del tipus de mesures a aplicar depenen de molts aspectes (epidemiològics, socials, de mobilitat, etc.), i s'ha de continuar avaluant el seu impacte.
"L'avaluació del tipus de mesures i del moment de la seva ampliació és clau per minimitzar l'impacte social, sanitari i econòmic", ha matisat.
A la trobada en línia, que es va celebrar el passat 2 de juliol, hi van participar els diferents recursos i serveis assistencials implicats del territori.
El dia 2 de juliol es va celebrar un webinar on l'equip d'hepatitis del Programa de Prevenció, Control i Atenció al VIH, ITS i hepatitis víriques (PCAVIVH) va presentar el desplegament del Pla de cribratge i accés a tractament d'hepatitis C en poblacions vulnerables, inclòs dins el Pla de Prevenció i Control de l'Hepatitis C a Catalunya, L'objectiu d'aquest desplegament és fer un apropament a les poblacions de risc i una facilitació als circuïts assistencials, ja que sovint troben dificultats per a accedir a l'atenció sanitària per la seva situació social.
A la reunió hi van assistir els diferents actors del territori: representants de l'Hospital Arnau de Vilanova i l'Hospital Santa Maria, de Salut Internacional, dels Centres d'Atenció i Seguiment a les Drogodependències (CAS), d'Immigració i de l'ASPCAT a la regió sanitària de Lleida i de l'Alt Pirineu-Aran.
Concretament es va presentar el nou " Protocol de diagnòstic i tractament del virus de l'hepatitis C per persones drogodependents ", amb el qual es volen implementar intervencions que facilitin l'accessibilitat al diagnòstic, prescripció i tractament a les persones ateses en els centres d'atenció i seguiment (CAS).
També es va presentar la proposta d'"Estratègia comunitària de cribat de les Hepatitis B i C, i del VIH i accés al tractament en població migrant provinent de països d'alta prevalença", amb la que es vol accedir a la població immigrant amb intervencions en espais comunitaris on es faran tallers educatius sobre les hepatitis i s'oferirà la prova ràpida del VHC, VHB i VIH in situ.
En funció dels resultats es facilitaran circuits d'atenció especialitzada.
Ambdues propostes van ser ben acollides i es va mostrar la bona disposició dels diferents agents implicats per a col·laborar en aquests projectes, amb els canvis necessaris per adaptar-se a la realitat del territori.
L'ASPCAT convoca tots els organismes implicats del Pla d'actuació per prevenir els efectes de les onades de calor sobre la salut (POCS)
A la reunió, que va tenir lloc el 6 de juliol de forma telemàtica, la Sub-directora general de Vigilància i Resposta a Emergències de Salut Pública (SGVRESP), la dra. Mireia Jané, va destacar la necessitat d'augmentar els esforços per aplicar de manera complementària les mesures preventives, atesa la coincidència en el temps de l'arribada de la calor amb la pandèmia de COVID-19.
Algunes de les mesures per evitar el contagi del SARS-CoV-2 poden topar amb algunes estratègies per evitar l'impacte de les onades de calor i, per tant, va insistir en la importància de la contribució de tots en el seguiment estricte dels consells i recomanacions per protegir la salut dels efectes perjudicials de la calor com per prevenir la COVID-19.
Així també, la dra. Ana Martínez, Cap del Servei de Control Epidemiològic i Resposta a Alertes i Emergències de la SGVRESP, va destacar els principals resultats dins el balanç de la temporada 2019.
Durant la passada temporada, Catalunya va patir els efectes de dues onades de calor i es van notificar quadres greus per cop de calor en 7 persones, 4 de les quals van morir, una d'elles al seu domicili i les altres tres al aire lliure caminant molta estona o realitzant activitats al camp.
El mes de juny de l'any passat ha estat qualificat com el més calorós de la història.
El POCS es va posar en marxa l'any 2004, després de l'onada de calor que va patir Europa l'estiu de 2003, que a Catalunya va ocasionar també un important augment de la mortalitat durant el mes d'agost.
Els objectius del POCS són predir amb la màxima anticipació que permetin els mitjans tècnics les possibles situacions meteorològiques de perill, minimitzar els efectes negatius de les onades de calor sobre la salut de la població a Catalunya i coordinar les mesures i els recursos existents a Catalunya per fer front a una possible onada de calor.
És un pla multidisciplinari que implica nombrosos organismes i Institucions i està coordinat per l'Agència de Salut Pública de Catalunya (ASPCAT).
Durant els darrers anys ha augmentat la notificació de quadres de cop de calor, fet que respon a un reforç de la vigilància amb la recerca activa a nivell dels centres hospitalaris de Catalunya i l'increment de les declaracions a la Xarxa de Vigilància Epidemiològica de Catalunya (XVEC), així com a la coordinació amb l'Institut de Medicina Legal i Ciències Forenses de Catalunya, que notifica les defuncions judicials per cop de calor.
Des de la Sub-direcció General de Vigilància i Resposta a Emergències de Salut Pública (SGVRESP) s'ha treballat per establir un programari robust i fiable que permeti fer el seguiment dels casos i dels contactes de COVID-19 de tot Catalunya.
Amb aquest escenari, el 20 d'abril es va instal·lar el programari Godata.salutpublica.gencat.cat a la SGVRESP del Departament de Salut.
El programari de Godata.salutpublica.gencat.cat conté les variables que es recullen dels contactes com la data de contacte, factors de risc/malalties de base, variables de geo-localització, símptomes, etc.
Godata.salutpublica.gencat.cat està connectat amb l'eina mediador CovidContact, eina d'intercanvi d'informació i gestió entre el registre TAGA-Covid-19 i Godata.salutpublica.gencat.cat.
Aquest sistema efectua la gestió i el seguiment dels contactes fins als catorze dies i permet traspassar aquesta informació de manera automàtica i en línia a Godata.salutpublica.gencat.cat, on finalment es visualitzen de cadenes de transmissió, els gràfics i es permet analitzar els indicadors essencials del seguiment dels contactes.